《霁后度大屏岭始见罗浮二山隐显云外折下数里为石角潭》
清代·王文诰

峰变态，树倒影，湿翠满山人度岭。断雨飘丝积霭收，磨出光天照明靓。

远眺罗浮接云上，支天一面与天并。神山秀出弱水中，水复山重路犹梗。

路梗石作梯，大山中辟流。青泥天风一吹丸，不得结成圭角当前溪。

潴而为潭潭复泻，水信无分于东西。随我下山如送客，相将形影何凄凄。

言寻漆珠室，绿衣行酒天鸡啼。洞天药市引红翠，池边沐浴分刀圭。

或再来，无相暌。

作者简介：（1764—?）清浙江仁和人，字纯生，号见大。曾独游皋亭诸山探梅，爱二松奇古，因号二松居士。善画，绘寻丈大幅尤兀傲有奇气。客粤三十年。工诗。尤深于史学，所撰《苏诗编注集成》，集以前注家之大成，并可订正《宋史》之误。有《韵山堂集》、《二松庵游草》。